Morten Østergaard (RV), 2008-11-21:
Jeg synes, at det har været en spændende debat, og jeg vil gerne sige, at vi i Det Radikale Venstre synes, at Danmark har brug for en ny udlændingepolitik, en effektiv udlændingepolitik.
Den udlændingepolitik, der føres i dag, er ikke effektiv til at løse de problemer, som jeg faktisk tror et bredt flertal i Folketinget er enige om er der, nemlig problemer med at bekæmpe tvangsægteskaber, proformaægteskaber, illegal indvandring, kvindehandel og andre lignende problemer.
Det er ikke hensigtsmæssigt, at danske statsborgere ikke kan bo i deres eget land med deres udenlandske ægtefælle, men i stedet for udvandrer i stor stil, hvorved vi mister markant arbejdskraft, og endelig er udlændingepolitikken ikke hensigtsmæssigt i forhold til at skaffe kvalificeret udenlandsk arbejdskraft til Danmark, fordi vores regler simpelt hen er indrettet på en sådan måde, at det ikke er attraktivt at rejse til Danmark og arbejde sammenlignet med så mange andre lande.
Derfor er det, at vi i Det Radikale Venstre foreslår en udlændingepolitik til erstatning for den nuværende.
Det vil sige en udlændingepolitik, der er i tråd med, hvad 26 andre EU-lande har besluttet sig for, nemlig med en afskaffelse af forbeholdet for de retlige og indre anliggender, således at vi får ensartede regler i EU for vores borgere, som jo i forvejen kan bevæge sig frit.
Dermed kan vi også komme ud over den helt umulige skævdeling, der er i dag, som betyder, at danske statsborgere er bedre stillet i alle andre EU-lande end i deres eget, og at alle andre EU-landes borgere er bedre stillet i Danmark end danskerne.
Det betyder altså for vores vedkommende, at det må være naturligt, at man har ret til at bo i sit eget land med sin ægtefælle, og at de regler skal sidestilles.
Så vil vi gerne have en langt mere offensiv indsats mod de tvangsægteskaber, som helt uomtvisteligt fortsat er en del af en gruppe af danskeres hverdag.
Og der er vi nødt til at lave en indsats, der er meget mere målrettet, end vi har set hidtil.
Regeringen havde på et tidspunkt en handlingsplan, den er løbet ud uden at blive erstattet af en anden.
Vi kan kigge rundt til andre lande, hvor man jo altså ikke har valgt de redskaber, vi i dag diskuterer, men andre redskaber i kampen mod bl.a. tvangsægteskaber, og se, at der går man langt mere offensivt til værks.
Vi forestiller os, at man f.eks., som de gør i England, skal lave en samlet taskforce, der går på tværs af diplomatiet, af de sociale myndigheder, af politiet, og sørge for målrettet at sætte ind der, hvor problemerne opstår, og at man i den sammenhæng indfører den såkaldte en chance-regel, der betyder, at alle, der arbejder med unge mennesker, skal vide, at de har en forpligtelse til at reagere første gang, de bliver opmærksom på de her problemstillinger og ikke slå dem hen, for det er aldrig til at vide, hvornår man ventede en gang for længe.
På den måde kan vi opridse en lang række eksempler på ting, man kunne gøre for at bekæmpe tvangsægteskaber langt mere effektivt, end det foregår i dag.
Men det har der ikke været vilje til, fordi et stort flertal mener, at 24-års-reglen og tilknytningskravet er et værn mod tvangsægteskaber, selv om man kan besøge et hvilket som helst krisecenter i Danmark, eller for den sags skyld i Malmø, hvor problemerne ofte eksporteres hen, og forvisse sig om, at der stadig væk er de problemer.
Vi kan udvide perspektivet og sige, at det også gælder problemer på kvindehandelsområdet, og at det gælder problemer med illegal indvandring af forskellig type, som man simpelt hen ikke gør nok ved i dag, og som den danske udlændingepolitik ikke er effektiv i forhold til.
Det er derfor, at vi kan støtte beslutningsforslaget, som det ligger her.
Den nugældende udlændingepolitik har tydeligvis ikke løst de væsentlige udfordringer, som vi alle sammen er enige om at vi har brug for at få løst, nemlig mere udenlandsk arbejdskraft, mindre svindel med proformaog tvangsægteskaber og en sidestilling af danske statsborgere med alle andre EU-landes statsborgere, både i deres eget land og ude i Europa.